爲人賦橫舟二首  其二
作者：陳容
朝代：宋

paragraphs: 黄頭子，捩柁聽吾語。
三老駕三翼，疊鼓峭帆看風色。
一千水，歸黄河，世無客星泛靈槎。
恒河水，波斯匿王母將去，六十年間成壞故。
性無生滅河水似，黄面瞿曇以筏諭。
長淮水，一箭許，邊城白骨多於土。
年年調舟已成泥，壽蔡孤城付朝暮。
岷江漢源天上來，一夕不保如風埃。
重慶今爲天下首，漢中不復言規恢。
朽木爲舟土爲楫，白波如山水皆立。
當時商家畚築子，夢裏撐船濟川去。
只今無夢豈無舟，水淺都非泊舟處。